Document ID: 31976L0766

Direktiva Sveta
z dne 27. julija 1976
o približevanju zakonodaje držav članic, ki se nanaša na alkoholne tablice
(76/766/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,
ob upoštevanju predloga Komisije,
ob upoštevanju mnenja Evropskega parlamenta [1],
ob upoštevanju mnenja Ekonomsko-socialnega odbora [2],
ker v nekaterih državah članicah obstajajo zakoni o določanju koncentracije alkohola v mešanici vode in etanola in ker se ti zakoni med državami članicami razlikujejo ter s tem ustvarjajo ovire v trgovini; ker je zato na tem področju potrebno usklajevanje na ravni Skupnosti in skupna opredelitev;
ker je Svet z resolucijo o industrijski politiki z dne 17. decembra 1973 [3] pozval Komisijo, da mu do 1. decembra 1974 posreduje predlog direktive o alkoholometriji in alkoholometrih;
ker je usklajevanje zakonodaje in drugih predpisov, ki se nanašajo na metodo določanja koncentracije alkohola iz rezultatov meritev, hkrati pomembno dopolnilo k direktivi o usklajevanju alkoholometrov in alkoholnih hidrometrov, s čimer bi odstranili vsako tveganje dvoumnosti ali spora,
SPREJEL NASLEDNJO DIREKTIVO:
Člen 1
Ta direktiva opredeljuje metodo za izražanje koncentracije alkohola glede na prostornino oziroma na maso, kot je določeno v prilogi, in navaja formulo, s katero je mogoče sestaviti tablice za izračunavanje koncentracije alkohola na podlagi meritev.
Člen 2
Od 1. januarja 1980 države članice ne smejo več dvomiti o vrednostih koncentracije alkohola, izpeljanih iz alkoholnih tablic, ki so bile sestavljene na podlagi formule iz priloge, in meritev z alkoholometri oziroma alkoholnimi hidrometri, ki nosijo oznake in znake EGS, oziroma z instrumenti, ki zagotavljajo najmanj enakovredno stopnjo natančnosti, iz razlogov, ki so povezani z uporabo teh tablic oziroma instrumentov.
Člen 3
Simboli, ki se uporabljajo za prikaz koncentracije alkohola, omenjene v členu 2 in opredeljene v prilogi, so naslednji:
"% vol" za koncentracijo alkohola glede na prostornino,
"% mas" za koncentracijo alkohola glede na maso.
Člen 4
Od 1. januarja 1980 države članice prepovejo uporabo koncentracij alkohola, ki ne ustrezajo zahtevam te direktive.
Člen 5
1. Države članice sprejmejo predpise, potrebne za uskladitev s to direktivo, v štiriindvajsetih mesecih od dneva notifikacije te direktive in o tem takoj obvestijo Komisijo.
Te predpise začnejo uporabljati najpozneje do 1. januarja 1980.
2. Države članice zagotovijo, da bodo besedila glavnih določb nacionalne zakonodaje, sprejete na področju, ki ga ureja ta direktiva, posredovana Komisiji.
Člen 6
Ta direktiva je naslovljena na države članice.
V Bruslju, 27. julija 1976

Labels: 1
17
15